**Vprašanje št. 1:**

V prilogi 2.3 zahtevate, da se pri praktičnem delu specialističnega usposabljanja za prevoz v cisternah, vpišejo podatki o cisterni, na kateri se bo opravljal ta del usposabljanja.
Naj vas ponovno spomnim, da sporazum ADR ne predpisuje nikakršnega praktičnega dela usposabljanja na cisterni.
Predpisani praktični del usposabljanje je sestavljen iz:
- prve pomoči
- gašenja požara in
- ukrepanja ob nevarnih dogodkih in nesrečah.

Prosim, da se ta zahteva iz razpisa črta, ker ni skladna z ADR-jem (odstavek 8.2.2.3.8 ADR)

**Dodatno k vprašanju št. 1:**

Jasno nam je tudi (in tudi ADR tako pravi), da je praktični del potrebno opraviti tudi pri specialističnem usposabljanju pri cisternah (to isto zgoraj navedeno) in NE NA CISTERNAH.  Do tu vse v redu in prav.  Sporna se mi zdi zahteva po cisterni, saj praktični del s cisterno nima popolnoma nič. Kako bomo na cisterni izvajali prvo pomoč? Kaj bomo pod cisterno zanetili ogenj in pokazali kandidatom kako se gasi cisterna? Ukrepanje ob nesrečah....kaj lahko pokažemo na cisterni? Kako lahko samo cisterno lahko povežemo s praktičnim delom usposabljanja? Kaj lahko na cisterni dejansko pokažemo iz dotičnih predpisanih vaj?

**Odgovor:**

Vsebina usposabljanja voznikov za prevoz nevarnega blaga je določena v podrazdelku 8.2.2.3 ADR. Ta določa, da se usposabljanje izvaja v obliki osnovnega usposabljanja ter, kadar je potrebno, specialističnih usposabljanj. Natančne vsebine osnovnega usposabljanja so določene v odstavku 8.2.2.3.2 ADR, vsebine posameznih specialističnih usposabljanj pa v odstavkih 8.2.2.3.3 (cisternski prevoz), 8.2.2.3.4 (razred 1) in 8.2.2.3.5 (razred 7).

Kot sestavni del usposabljanja so predpisane tudi individualne praktične vaje, določene v odstavku 8.2.2.3.8 ADR. Te morajo potekati v povezavi s teoretičnim usposabljanjem in morajo zajemati najmanj prvo pomoč, gašenje požara ter ukrepanje ob nevarnih dogodkih ali nesrečah. Ob tem poudarjamo, da se te praktične vaje ne omejujejo zgolj na naštete vsebine, temveč predstavljajo minimalni obseg, ki se lahko glede na teoretično snov nadgradi.

Dolžina posameznih programov začetnega usposabljanja je določena v podrazdelku 8.2.2.4 ADR, kjer odstavek 8.2.2.4.1 določa trajanje teoretičnega dela usposabljanja v učnih enotah. Poleg tega ta odstavek določa, da so pri **osnovnem usposabljanju** in **specialističnem usposabljanju za prevoz nevarnega blaga v cisternah** obvezne tudi dodatne učne enote za izvajanje praktičnih vaj iz odstavka 8.2.2.3.8 ADR. Število teh enot je odvisno od števila voznikov, ki se usposabljajo.

Iz navedenega jasno izhaja, da je izvajanje praktičnih vaj (ki vključujejo najmanj prvo pomoč, gašenje požara in ukrepanje ob nevarnih dogodkih ali nesrečah) obvezno tako pri osnovnem usposabljanju kot tudi pri specialističnem usposabljanju za prevoz v cisternah. Te vaje morajo biti vsebinsko usklajene s teoretičnimi vsebinami, določenimi v 8.2.2.3.2 ADR za osnovno usposabljanje in v 8.2.2.3.3 ADR za specialistično usposabljanje za cisterne.

**Praktično usposabljanje, ki je omenjeno v prilogi 2.3 k obrazcu 2 razpisne dokumentacije se nanaša na izvajanje predpisanih individualnih praktičnih vaj. V zvezi z navedbo, da je za ta del usposabljanja treba navesti podatke o cisterni, na kateri se bo opravljal ta del usposabljanja, dodatno pojasnjujemo, da ni treba navajati specifičnih podatkov o cisterni (npr. reg. številka, št. šasija), ampak le podatek, da je za izvajanje individualni praktičnih vaj zagotovljeno tudi ustrezno vozilo (cisterna).**

Usposabljanje voznikov za prevoz nevarnega blaga v cisternah je specialistično usposabljanje, pri katerem vozniki pridobijo dodatno, poglobljeno in specifično znanje, nujno za varen prevoz nevarnega blaga v cisternah, torej je specialistično usposabljanje za prevoz v cisternah nadgradnja osnovnega usposabljanja.

Enako velja za individualne praktične vaje, ki so sestavni del specialističnega usposabljanja za prevoz v cisternah. Te vaje morajo biti vsebinsko in izvedbeno prilagojene zahtevam prevoza nevarnega blaga v cisternah ter se ne smejo prekrivati ali biti identične s tistimi, ki se izvajajo v okviru osnovnega usposabljanja.

Cilj individualnih praktičnih vaj je usposobljenost voznika za hitro in pravilno reagiranje v konkretnih situacijah, ki so lahko življenjsko ogrožajoče za ljudi in okolje. Zato morajo biti individualne praktične vaje zasnovane tako, da vključujejo realne simulacije in uporabo ustrezne zaščitne opreme ter upoštevajo tehnične značilnosti prevoznih sredstev. Le tako je mogoče zagotoviti, da bodo vozniki obvladovali ne le teoretične osnove, temveč tudi praktično izvedbo varnostnih ukrepov, kar je bistveno za zagotavljanje varnega prevoza nevarnega blaga v cisternah v cestnem prometu.

Dodatno k vprašanju št. 1:

Glede na vaše pojasnilo z dne 29.5.2025 pri razpisu za podelitev pooblastila organizacijam za strokovno usposabljanje voznikov vozil za prevoz nevarnega blaga, da je potrebno izvajati praktični del usposabljanja tudi fizično na cisterni, vas prosim za pojasnilo, kje dobimo program (zakon, pravilnik, adr…), kjer je navedeno, kako naj to usposabljanje poteka (opis usposabljanja), da ga bomo izvajali pravilno. Usposabljanje glede npr. polnjenja, praznjenja in podobno, se nam zdi nesmiselno, saj je cisterna do cisterne različna in zato izgubi taka razlaga ves pomen. Prosim za podrobno pojasnilo, kako ste si vi zdaj zamislili to usposabljanje.Pa še enkrat ponavljam moje vprašanje, na katerega vse so danes nisem prejela vašega odgovora. Pri prejšnjem razpisu pred petimi leti, je bila vaša razlaga glede usposabljanju na cisterni čisto drugačna od sedanje? Zakaj tako??

**Odgovor:**

Zahteve v zvezi z usposabljanjem voznikov vozil za prevoz nevarnega blaga so navedene v poglavju 8.2 ADR.

V odstavku 8.2.2.2 je med drugim navedeno, da mora organizator usposabljanja zagotavljati, da predavatelji dobro poznajo veljavne predpise in učne zahteve za prevoz nevarnega blaga, vključno z najnovejšimi spremembami teh predpisov in zahtev za usposabljanje. Usposabljanje mora biti povezano s prakso.

Program usposabljanja mora v celoti pripraviti organizator usposabljanja in ga predložiti kot enega izmed obveznih dokumentov za izdajo pooblastila (točka (a) odstavka 8.2.2.6.3 ADR). Organizator usposabljanja mora v vlogi posredovati tudi podatke o opremi za praktične vaje (točka (c) odstavka 8.2.2.6.3 ADR).

Kot je bilo že pojasnjeno, je vsebina osnovnega usposabljanja določena v odstavku 8.2.2.3.2 ADR, vsebine posameznih specialističnih usposabljanj pa v odstavkih 8.2.2.3.3 (cisternski prevoz), 8.2.2.3.4 (razred 1) in 8.2.2.3.5 (razred 7). Pri osnovnem usposabljanju in specialističnem usposabljanju za prevoz nevarnega blaga v cisternah so obvezne tudi dodatne učne enote za izvajanje praktičnih vaj iz odstavka 8.2.2.3.8 ADR.

Zato še enkrat poudarjamo, da mora organizator samostojno pripraviti program usposabljanja, kot del dokumentacije pa posredovati tudi podatke o opremi, ki jo bo uporabljal za praktične vaje. Pojasnilo glede opreme za izvajanje individualnih praktičnih vaj smo posredovali že v prejšnjem odgovoru.

Zadeve v zvezi s preteklimi razpisi niso predmet obravnave v okviru aktualnega razpisa.

**Vprašanje št. 2:**

**b) zavarovanje za dobro izvedbo obveznosti iz pooblastila (priloga 2.6)**

Zanima me glede zavarovanja za dobro izvedbo del pri razpisu za usposabljanje voznikov vozil za prevoz nevarnega blaga. Zavarovalnice izdajajo taka zavarovanja za max. 5 let z možnostjo podaljšanja. Se pravi 5 + 5 let. Isto imajo določene banke.
Prosim za pojasnilo.

**Odgovor:**

Izvajalec lahko, namesto zavarovanja za dobro izvedbo obveznosti iz pooblastila za celotno zahtevano obdobje, naročniku dostavi bančno garancijo ali kavcijsko zavarovanje za dobro izvedbo pogodbenih obveznosti kot sledi:

* za prvih šestdeset mesecev v celotni predpisani višini 40.000 EUR (veljavnostjo šestdeset mesecev),
* za naslednje obdobje šestdeset mesecev v višini 40.000 EUR (veljavnostjo šestdeset mesecev).

Zavarovanje iz druge alineje prejšnjega odstavka je izvajalec dolžan predložiti najmanj 20 dni pred iztekom veljavnosti predhodno veljavnega zavarovanja za dobro izvedbo obveznosti  iz pooblastila, sicer lahko naročnik odvzame pooblastilo in unovči veljavno predhodno zavarovanje za dobro izvedbo obveznosti  iz pooblastila.